b'\n_START_ARTICLE_\nBitka na Moravskem polju\n_START_SECTION_\nPoliti\xc4\x8dno ozadje\n_START_PARAGRAPH_\nV bistvu je \xc5\xa1lo v bitki predvsem za babenber\xc5\xa1ki dedni de\xc5\xbeeli Avstrijo in \xc5\xa0tajersko, kateri je \xc5\xbee osvojil Otokar II., svojo pravico nanju pa je polagal tudi Rudolf, da bi se tako njegovi potomci povzpeli do naslova knezov rimskega cesarstva. Leta 1276 je bil Otokar prisiljen skleniti z Rudolfom Dunajski mir in se odre\xc4\x8di vseh ne-\xc4\x8de\xc5\xa1kih de\xc5\xbeel._NEWLINE_Ker pa je Otokar zavrnil vse nadaljnje Habsburgove zahteve, se je le-ta za\xc4\x8del protipravno vpletati v pristojnosti \xc4\x8de\xc5\xa1kega kraljestva in proti Otokarju \xc5\xa1\xc4\x8duval nezadovoljno \xc4\x8de\xc5\xa1ko plemstvo.\n_START_SECTION_\nBitka in njene posledice\n_START_PARAGRAPH_\nOtokar gotovo ni izbral boji\xc5\xa1\xc4\x8da v bli\xc5\xbeini reke Morave naklju\xc4\x8dno, saj je bilo to ugodno polje za bitko, \xc4\x8de\xc5\xa1ki kralj pa je imel nanj tudi dobre spomine, saj je nedale\xc4\x8d od Such\xc3\xbdch Krut le\xc5\xbeal kraj njegove najve\xc4\x8dje zmage, Kressenbrunn._NEWLINE_Bitke se je udele\xc5\xbeilo skupno okoli 55.000 mo\xc5\xbe (natan\xc4\x8dne \xc5\xa1tevilke niso znane), njihov spopad pa je trajal pribli\xc5\xbeno tri ure. Za geslo \xc4\x8de\xc5\xa1ke vojske je bilo progla\xc5\xa1eno: \xc2\xbbBud\xc4\x9bjovice, Praha!\xc2\xab. Pri nasprotni strani pa se je klicalo\xc2\xa0: \xc2\xbbRim, Kristus!\xc2\xab\xc2\xa0V bitki, ki je bila dolgo uravnote\xc5\xbeena, se je zmaga na koncu priklonila habsbur\xc5\xa1ki strani. Sam Rudolf Habsbur\xc5\xa1ki se je baje zna\xc5\xa1el v \xc5\xbeivljenjski nevarnosti, vendar ga je re\xc5\xa1il njegov vitez Walter von Ramswagen. Bitka se je odvijala proti vsem pravilom in ni je odlo\xc4\x8dila proslula izdaja \xc4\x8de\xc5\xa1kih plemi\xc4\x8dev (ve\xc4\x8dina njih na mesto bitke sploh ni pri\xc5\xa1la), temve\xc4\x8d Rudolfove spletke v ozadju. Prav zato se kot simbol vite\xc5\xa1tva v tej bitki vedno navaja Otokar, ne Rudolf. Pomembno vlogo je z mobilnostjo odigrala tudi kumanska lokostrelska konjenica na nem\xc5\xa1ko-ogrski strani, ki ji je zelo ustrezalo odprto in ravno boji\xc5\xa1\xc4\x8de._NEWLINE_Dele\xc5\xbe \xc4\x8de\xc5\xa1kih izgub, ki jih je Rudolf v skladu z navadami svojega \xc4\x8dasom verjetno pretirano ocenil na okoli 12.000 mo\xc5\xbe, je \xc5\xa1e pove\xc4\x8dala podivjana reka Morava, v kateri so se utopili nekateri vitezi. Poraz \xc4\x8de\xc5\xa1ke vojske je bil tako izrazit, da si je Rudolf lahko privo\xc5\xa1\xc4\x8dil celo poslati domov del svoje vojske in si brez pravega odpora takoj podjarmil \xc5\xa1e Moravsko._NEWLINE_Posledica bitke je bila definitivna potrditev nove habsbur\xc5\xa1ke vladavine v Avstriji in na \xc5\xa0tajerskem, ki sta postali tako imenovani dedni habsbur\xc5\xa1ki de\xc5\xbeeli, posredno pa tudi utemeljitev nove geo-politi\xc4\x8dne ureditve srednje Evrope, ki se je ohranila skoraj 650 let, do leta 1918. _NEWLINE_V \xc4\x8de\xc5\xa1kem kraljestvu je po smrti kralja pri\xc5\xa1lo do zelo zapletenega polo\xc5\xbeaja, (pravzaprav do anarhije) in gospodarskih te\xc5\xbeav. Regent kraljevi\xc4\x8da Vaclava Oton V. Brandenbur\xc5\xa1ki se je obna\xc5\xa1al kot vladar de\xc5\xbeele, predvsem koristoljubno pa je ravnal tudi del \xc4\x8de\xc5\xa1kega plemstva. Razmere so se umirile \xc5\xa1ele po sklicu plemi\xc5\xa1kega zbora v letu 1281, katerega udele\xc5\xbeenci so se zavezali h kaznovanju vseh \xc5\xa1kodljivcev de\xc5\xbeele in za povrnitev vseh pokradenih kraljevskih posestev in gradov v roke regenta (kot zastopnika kraljeve oblasti). Vendar pa sta slaba letina in mrzlo vreme naslednjega leta nastali polo\xc5\xbeaj \xc5\xa1e dodatno zapletla. Obdobje med 1278 in 1283 so zato kronisti tistega \xc4\x8dasa ozna\xc4\x8dili za \xc2\xbbzla leta\xc2\xab.'